[Látogatással kapcsolatos információk](http://bv.gov.hu/download/0/83/b0000/L%C3%A1togat%C3%A1ssal%20kapcsolatos%20%C3%A1ltal%C3%A1nos%20szab%C3%A1lyok%20gyula.doc)

Az elítélt látogatója látogatási értesítés alapján léphet az intézetbe. A látogató az elítélttel az arra kijelölt helyiségben/helyen beszélhet, a beszélgetés ellenőrizhető.

Az intézetbe belépő személy köteles betartani az intézet rendjére, a házirendre és a fogva tartás biztonságára vonatkozó előírásokat (ezekről a látogatás megkezdésekor a látogatást irányító testületi tag ismertetőt tart).

Az elítélt által megjelölt személyek részére a látogatásról az intézet az elítélt útján értesítést küld. Kérjük, hogy a látogatási értesítőt minden esetben hozza magával, ennek hiányában nem látogathatja meg kapcsolattartóját, csak a látogatási értesítőn feltüntetett kapcsolattartó léptethető be a bv. intézet területére.

A látogatók közül ki kell zárnunk azt, akit az ügyész vagy a bíróság a folyamatban lévő büntetőeljárás eredményessége érdekében attól eltiltott, illetve azt, akinek a magatartása - a rendelkezésre álló adatok alapján - az intézet biztonságára veszélyt jelent.

A látogatás félbeszakítható, ha az elítélt vagy látogatója a látogatás rendjét megsérti, és azt figyelmeztetés ellenére sem hagyja abba.

A látogatást megszakítjuk, ha a fogvatartott vagy a látogató magatartása az intézet biztonságát közvetlenül sérti vagy veszélyezteti. A fogva tartott személy és a látogatók között biztonsági okok miatt semmiféle testi kontaktus nem lehet ( pl.: kezet fogni, megölelni, puszit adni, átölelni)!

A fogvatartotthoz egyidőben négy látogatót fogadhat, gyermekkorú személy felnőtt kísérete nélkül nem vehet részt a látogatáson. A látogatás időpontját, valamint annak időtartamát a parancsnok rendelkezésének megfelelően az értesítésen fel kell tüntetni. A látogatási idő a fogvatartott, illetve a látogató kérelmére - a látogatást irányító vezető engedélyével - meghosszabbítható, de a 120 percet ilyenkor sem haladhatja meg.

A fogvatartott a látogatójának ajándékot vagy más tárgyat írásos engedély alapján, a látogatás felügyeletét ellátó közvetlen jelenlétében adhat át.

A látogatás ideje alatt csak az intézet által biztosított ital fogyasztható.

A látogatás általában az erre a célra kijelölt helyiségben, asztal mellett ülve, plexifalon keresztül történik. Ha az intézet biztonságának a védelme indokolja az intézet parancsnoka elrendelheti, a látogató fogadása módjának megváltoztatását. Amennyiben a látogatásról szóló értesítő kiküldésekor van ilyen intézkedés azt az értesítőn feltüntetjük.

Ezen szabályok vonatkoznak a letartóztatott látogatásakor is azzal, hogy az intézetbe beléptethetőkről a rendelkezési jogkör gyakorlója (a vádirat benyújtásáig az ügyész, azt követően a bíró) rendelkezéseit a bv. intézet köteles betartani.

A büntetés-végrehajtási intézet rendjét, a fogva tartás biztonságát közvetlenül vagy súlyosan sértő vagy veszélyeztető események felszámolásának az idejére az intézet parancsnoka elrendelheti a látogató fogadásának részleges felfüggesztését.

A látogatással kapcsolatos egyéb, elsősorban a helyi szabályokkal kapcsolatos kérdéseire a látogatás helyszínén szolgálati feladatot ellátó személyzettől kaphat felvilágosítást.

Az intézet területére belépő látogatóknak alá kell vetniük magukat az intézet parancsnoka által meghatározott szabályoknak.

Rendelkezniük kell személyazonosságot igazoló okmányokkal.

Belépéskor nem állhatnak bódítószer, szeszesital befolyásoltság alatt.

Az intézet területére, biztonságra veszélyes eszközzel nem léphetnek be (lőfegyver, szúró- vágó eszköz, stb.).

Belépéskor kapukeretes fémkeresőn kell áthaladniuk és ruházatuk kézi fémkeresővel is átvizsgálható.

Fentiek figyelmen kívül hagyása, illetve megtagadása a beléptetés elutasítását eredményezheti.